Niehaus wil staat nou dagvaar‘n Verheugde Carl Niehaus nadat die saak teen hom Maandag in die Estcourt-landdroshof in KwaZulu-Natal teruggetrek is. (Foto: Twitter) Byna ŉ jaar nadat Carl Niehaus tydens ŉ regstreekse televisie-onderhoud in boeie geslaan is vir die beweerde oortreding van die Rampbestuurwet, is die saak teen hom Maandag in die Estcourt-landdroshof in KwaZulu-Natal teruggetrek. Niehaus beplan nou om die staat te dagvaar vir onregmatige inhegtenisneming en kwaadwillige vervolging. Niehaus, ’n noue bondgenoot van oudpres. Jacob Zuma, sê hy het reeds met adv. Dali Mpofu, regsverteenwoordiger van Zuma, gekonsulteer en Mpofu het ingestem om namens hom op te tree. “Sulke magsmisbruik en die misbruik van staatshulpbronne vir niks meer as partypolitieke en eng faksiebelange kan nie onaangespreek gelaat word nie en moet nooit ongestraf bly nie,” sê Niehaus in ’n verklaring. Niehaus is verlede jaar in Julie, kort nadat Zuma tronk toe gestuur is vir minagting van die hof, in hegtenis geneem terwyl hy ’n televisieonderhoud met die SABC gevoer het. Hy is daarvan beskuldig dat hy op 8 Julie 2021 ŉ byeenkoms van nagenoeg 100 mense buite die Estcourt-gevangenis – waar die oudpresident in daardie stadium aangehou is – byeengeroep het. Niehaus is later vrygelaat nadat hy ŉ boete van R3 000 opgelê is. “Die hele nasie het daardie dag ongeregtigheid en die misbruik van polisiemag regstreeks op hul televisieskerms sien afspeel,” sê Niehaus nou. Hy wys voorts daarop dat hy die afgelope jaar vyf keer op sy eie onkoste na Estcourt moes reis om in die hof te verskyn voordat die landdros “die hele polities gemotiveerde konsert in die spreekwoordelike asblik gegooi het”. Volgens Niehaus het die landdros daarop gewys dat Niehaus in hegtenis geneem is in verband met ’n byeenkoms voor die tronk terwyl Ronald Lamola, minister van justisie en korrektiewe dienste, dieselfde dag ’n skare voor die tronk toegespreek het. “Ek was klaarblyklik spesifiek geteiken met selektiewe vervolging, en selektiewe geregtigheid is nie geregtigheid nie. “Terwyl ek met onsedelike haas in hegtenis geneem en voor die howe op grond van flou en gefabriseerde aanklagte gedaag is, sleep die Suid-Afrikaanse Polisie en die Nasionale Vervolgingsgesag nou hul voete om pres. Cyril Ramaphosa in hegtenis te neem vir die uiters ernstige misdade wat aan die lig gebring en aangemeld is,” sê die Zuma-bondgenoot nou met verwysing na die Phala-Phala-skandaal. “Dit is niks minder as ’n wanvoorstelling van geregtigheid nie,” sê Niehaus.